就許宰求雲岫倡和集
作者：王邁
朝代：宋

paragraphs: 昔者杜老夜聽許十詩，爲言風騷共推激。
如何汗青失其傳，覽杜集者爲許惜。
我曾得倡和之巨編，暗中驚喜拾拱璧。
泰岳之後無虛人，宗派元自一家出。
馳筒往返者誰歟，雲岫先生詩巨擘。
文鸞彩鳳迭應酬，響撼翠梧徹金石。
血駒紫燕爭追馳，容與蟻封中徐疾。
留卷把玩不忍歸，痛快差類愈頭檄。
應知至寶疇敢私，天下有目皆願識。
刊之堅梓廣流行，作我縣齋大奇特。
詩名要與宇宙齊，豈比五臺詩卷逸。
自從秋孟授鋟工，跂予望之朝連夕。